Lopende skrif, is dit nog nodig?Foto: Verskaf. Deur Hilda Erasmus ‘n grondslagfasespesialis Ons leef in ’n tyd van rekenaars en tegnologie. Hoekom is dit nog nodig dat ons kinders in lopende skrif leer skryf? Dit is so outyds. Is dit nie tyd om hierdie ou gewoontes eenkant toe te skuif nie? Onderwysers en ouers is jaar in en jaar uit gefrustreerd as hul lopende skrif vir kinders moet aanleer, maar as dit steeds in die kurrikulum is, moet daar tog waarde aan wees. Hier volg vyf redes soos aangevoer deur ’n studie wat deur Graham en Santangelo1 gedoen is oor hoekom lopende skrif belangrik is: Waar drukskrif slegs een deel van die brein aktiveer sal lopende skrif verskillende dele van jou brein aktiveer. Dit stimuleer fyn motoriese vaardighede wat help om letters saam te voeg. So, in plaas daarvan om letters as enkele klanke te sien, begin dit groeperings in die brein vorm wat woorde as ’n geheel sien en herken. Dit klink nou regtig nie soos ’n waardige rede nie, maar lopende skrif gee vir elke persoon ’n unieke styl. ’n Handtekening wat in jou eie unieke lopende skrif gemaak word, is baie moeiliker om na te maak as ’n handtekening wat in drukskrif geskryf word. Om jou eie handtekening in lopende skrif te maak is soos ’n klein unieke kunswerkie wat jy oor en oor kan gebruik sonder dat enige iemand ’n perfekte kopie daarvan kan maak. Daar is baie ou dokumente en manuskripte of selfs ou familiebriewe wat in lopende skrif geskryf is. As ons nie meer leer hoe om in lopende skrif te skryf nie, sal daardie dokumente hiërogliewe word wat niemand sal kan lees nie. Leerders met leerprobleme (veral disleksie) ervaar dikwels baie probleme met die aanleer van syfers en klanke, veral die b- en d-klanke. In lopende skrif word hierdie letters egter op so ’n manier gevorm dat dit visueel anders lyk. Die leerder kan die lopende skrif letter met die gewone drukskrif letter vergelyk en sodoende kan baie van die probleme van omruilings opgelos word. Om mooi te kan skryf is ’n kunsvorm. Dit is iets wat meeste leerders maklik kan bemeester as hulle genoeg konsentreer. Vir daardie leerder wat dalk nie ’n toppresteerder in ander vakke is nie, is dit moontlik om wel goed in lopende skrif te vaar. Dit kan vir dié leerder ’n positiewe dryfveer wees om harder te werk in ander vakke ook. Lopende skrif is beslis nog nie aan die uitsterf nie, en dit sal goed wees as ons die waarde daarvan besef sodat die aanleer daarvan vir ons sin maak. Dit is ’n vaardigheid wat handig kan wees in die toekoms. Hilda Erasmus is ’n spesialis in die grandslagfase (Gr. R tot Gr. 3) by Impaq. Impaq vorm deel van die FutureLearn-groep.